Da Haushea (dominus) fu ana Villa rustica woa oft a bensioniada Soidod, dea sei Milideazeid odeant ghobt hod und in da jewailing Brovinz in de lokale Infrastruktua integriad woa, zu da Fasoagung fu ana Schdod oda ana Milideagarnision, de in da Umgebung gleng is. Waun auf ana Villa rustica im Duachschnid 50 Leit und Oawadsgreft glebt haum, daun haum de so fü Lemsmitl broduzian kina, dass nu fia umara 20 Leit in da Schdod oda 20 Soidodn in ana Garnision gnua gwen is. Bsondas efizient woan de domolign Aunbaumetodn nemli nu ned. Aus dem kau ma zan Baischbü ausrechna, das a Grosschdod wia Carnuntum mid 40.000 Bewona und doat schdazioniade Soidodn umara 2.000 Villae rustica braucht hod fia de Fasoagung mid Lemsmitl. A waun dazua natiali a de Fasoagung iwa waidan Haundl und Fischarai megli woa und so a Entlostung fia de Bauan fu da Umgebung bedeit hod. S Laund und de Okaflechn, wos de 100.000 Bauan zua Fasoagung braucht haum woa auf jedn Foi gscheit gros. Oloa an dea Rechnung siagt ma, dass a in da Gegend fum Donaulimes nu an Haufn römische Laundhaisa zan findn gem muas, de bis jez nu ned archeologisch ausgrom woan san.